	[image: A logo with text and blue and black text

AI-generated content may be incorrect.]
	
	Srce inovacij, mozaik priložnosti.




Za takojšnjo objavo                 


ZADEVA: SPOROČILO ZA MEDIJE                                                               Dravograd, 30. September 2026



PONI RRA Koroška dokazuje, da Koroška ni le prostor idej – je prostor podjetniških prebojev!
V prostorih MKC Slovenj Gradec je v sredo, 30. septembra 2026, potekal zaključni dogodek programa PONI RRA Koroška, ki je ponovno dokazal, da Koroška ni le prostor idej, temveč predvsem prostor, kjer ideje dobijo priložnost za uresničitev. 
Na dogodku »Od IDEJE do USPEHA« so se predstavile nove podjetniške zgodbe 7. skupine udeležencev programa, osrednja pozornost pa je bila namenjena eni najpomembnejših podjetniških kompetenc – odločnosti. Pogovori in zgodbe udeležencev so pokazali, da se podjetniške poti pogosto začnejo z vprašanjem »Ali zmorem?«, nadaljujejo pa z odločitvijo »Grem poskusit.« 
Uvodoma sta vse navzoče pozdravila župan Mestne občine Slovenj Gradec Tilen Klugler in direktor Regionalne razvojne agencije za Koroško Uroš Rozman.
Izjava župana Mestne Občine Slovenj Gradec Tilna Kluglerja: 
»Zelo sem vesel, da smo uspešno zaključili že sedmo skupino programa PONI, ki udeležencem omogoča, da svoje podjetniške ideje razvijejo in jim dajo priložnost za uresničitev. Regionalna razvojna agencija za Koroško ta projekt odlično vodi, zato se zahvaljujem celotni ekipi za predano delo ter Ministrstvu za lokalno samoupravo, kohezijo in regionalni razvoj za podporo in finančno sofinanciranje programa. 
Naloga lokalnih skupnosti je, da ustvarjamo okolje, v katerem lahko dobre ideje rastejo in se razvijajo naprej. Še posebej pomembno je, da se mladi in podjetni posamezniki odločajo svojo poklicno pot graditi na Koroškem ter da tukaj vidijo priložnost za svojo prihodnost. Vsem udeležencem iskreno čestitam za pogum, vztrajnost in pripravljenost narediti prvi korak na podjetniški poti. Želim jim veliko uspeha pri nadaljnjem razvoju njihovih idej in verjamem, da bodo njihove zgodbe pomemben del prihodnosti naše regije.«
Izjava direktorja Regionalne razvojne agencije za Koroško Uroša Rozmana: 
»Veseli me, da projekt PONI na Koroškem, vsakih 5 mesecev ustvarja konkretne zgodbe o pogumu, znanju in podjetnosti. Ob zaključku nove skupine prejemamo tudi priznanje Naj EU projekt 2026, ki potrjuje kakovost našega dela in predvsem uspeh vseh udeležencev, ki so svojo idejo pripravljeni spremeniti v podjetniško zgodbo.« 
Program PONI, ki deluje pod okriljem Regionalne razvojne agencije za Koroško ter ga sofinancirata Republika Slovenija in Evropska unija iz Evropskega sklada za regionalni razvoj (ESRR), je v regiji postal pomemben generator novih podjetniških zgodb, idej in prebojev. Njegov pomen se je še posebej pokazal letos, ko je projekt PONI RRA Koroška prejel naziv NAJ EU PROJEKT 2026. 
Za laskavi naziv se je letos potegovalo 16 finalistov z različnih področij in iz različnih delov Slovenije, o zmagovalcu pa je odločala javnost. Več o letošnjem natečaju je na dogodku predstavila Klavdija Operčkal, nacionalna koordinatorica za komuniciranje skladov EU z Ministrstva za lokalno samoupravo, kohezijo in regionalni razvoj, ki je projektu PONI RRA Koroška tudi uradno podelila plaketo za osvojeni naziv ter dodala: »Koroška je dokazala, da zna prepoznati in podpreti dobre razvojne zgodbe. Projekt PONI RRA Koroška je osvojil naziv Naj EU projekt 2026 in tako še enkrat opozoril na pomen podjetniške podpore v regiji ter je lahko resnično dober vzor tudi ostalim regijam.«
Osrednji del dogodka je predstavljala okrogla miza z naslovom »Od ne vem, če zmorem do grem poskusit – Kaj se zgodi, ko daš ideji priložnost?«, v kateri so sodelovali aktualni udeleženci programa Taja Korošec, Damir Dugonjić in Aljaž Ovčar. Skozi osebne zgodbe so predstavili svoje podjetniške začetke, izzive in trenutke, ko je bilo treba narediti prvi korak.
Dogodek je bil še posebej slovesen tudi zaradi predstavitve novega sodelovanja med podjetjem Turna d.o.o. – Rog Bikes in projektom PONI RRA Koroška. Ob prejemu naziva NAJ EU PROJEKT 2026 se je podjetje odločilo projektu podariti legendarno, personalizirano kolo Pony, ki bo odslej spremljalo PONI zgodbo kot simbol vztrajnosti, novih začetkov in poguma za nadaljnje korake. 
Kajti tudi podjetniška pot ni vedno ravna. Včasih se znajdemo na klancu, na križišču ali pred neznanim odcepom. Takrat je pomembno, da ne obstanemo, ampak poiščemo način, kako nadaljevati pot – tudi če je treba včasih malo upočasniti, obrniti smer ali se ponovno zagnati.
Predstavnik podjetja Turna d.o.o. Rok Naglič je ob tem povedal:
»Veseli smo, da smo z Regionalno razvojno agencijo za Koroško soustvarili še eno lepo zgodbo povezovanja, inovativnosti in koroške podjetniške energije. V zadnjem času dobro sodelujemo na različnih dogodkih v regiji in izven nje. Projekt PONI RRA Koroška se nam zdi zelo vzpodbuden za nove podjetniške ideje in smo ga prepoznali kot odlično priložnost, da zgodbo projekta nadgradimo z našimi istoimenskimi kolesi Pony. Verjamem, da se v prihodnje obeta še marsikaj!«
Predstavitev 7. skupine PONI, ki je pokazala izjemno medsebojno povezanost in veliko plodnih idej: 
Taja Korošec – CREO ZATE: Ustvarjalnost, ki povezuje ljudi in ustvarja nepozabne trenutke; Damir Dugonjić – DD Swim: Ko vrhunsko športno znanje postane priložnost za gibanje, zdravje in samozavest; Aljaž Ovčar – DROŽINA: Butična pekarna, kjer tradicija sreča ustvarjalnost; Andreja Glinik – BIBOMI: Šivanje personaliziranih otroških daril in unikatnih ženskih torbic; Vesna Helbl – IGRIVO USTVARJANJE: didaktična gradiva za učenje skozi igro; Natalija Hrašan – ASTRA NUMERIA: Svetovanje za osebno rast, zdrave odnose in zavestno starševstvo s pomočjo Numerološke matrice; Nika Kališnik – IGRALNIK: Igra – razvoj – rast; Štefani Kernc – KERNCa: oblikovanje, izdelovanje rokodelskih izdelkov iz gline in lesa; Petra Klančnik - MAJESTIC: holistične storitve za dobro počutje; Damjan Naglič – PIČIPEČE: Brezglutenska butična pekarna; Aljaž Ovčar – DROŽINA: Butična pekarna z drožmi.
Dogodek je zaokrožila podelitev potrdil udeležencem ter sproščeno mreženje, kjer so se stkale nove povezave, potencialna partnerstva in prihodnje podjetniške priložnosti.
PONI RRA Koroška je dokaz, da lahko z dobrim okoljem, mentorstvom in povezovanjem tudi najbolj začetne ideje prerastejo v konkretne podjetniške zgodbe. Takšne zgodbe krepijo podjetniški utrip Koroške in dokazujejo, da ima regija znanje, energijo in ljudi, ki si upajo ustvarjati prihodnost. Naša naloga je ustvarjati pogoje, kjer se ideje ne ustavijo pri razmišljanju, ampak dobijo priložnost, da zaživijo. Pod okriljem Regionalne razvojne agencije za Koroško že kmalu odpiramo vrata novim podjetniškim idejam in zgodbam. 
Vsaka velika podjetniška zgodba se začne z majhnim korakom. Pomembno ni, da na začetku poznamo celotno pot – pomembno je, da naredimo prvi korak in si damo priložnost, da jo ustvarimo. 



Več informacij: 
Anja Vajde 
Vodja za odnose z javnostmi 
M: +386 (0)41 323 293 
e-naslov: anja.vajde@rra-koroska.si 

